**กรมการแพทย์โชว์ศักยภาพการพัฒนาทักษะบุคลากรทางการแพทย์เพิ่มความเชี่ยวชาญสหวิชาชีพ ยาวนาน 55 ปี**

**พร้อมเผยแผนการตั้ง DMS Institute (Department of Medical Services Institute) สถาบันกรมการแพทย์**

**เป็นศูนย์กลางการฝึกอบรมบุคลากรทางการแพทย์ ยกระดับ พัฒนาและขยายศักยภาพเพียงพอต่อความต้องการของประเทศ**

**นายแพทย์ทวีศิลป์ วิษณุโยธิน อธิบดีกรมการแพทย์** เปิดเผยว่า กรมการแพทย์เป็นกรมวิชาการของกระทรวงสาธารณสุข ดำเนินงานขับเคลื่อนนโยบายที่สำคัญต่างๆ นำโดยนายสมศักดิ์ เทพสุทิน รัฐมนตรีว่าการกระทรวงสาธารณสุข ที่มุ่งเน้นให้หน่วยงานต่างๆ พัฒนาศักยภาพบุคลากรให้มีความเชี่ยวชาญมีศักยภาพในการดูแลสุขภาพประชาชนให้มีคุณภาพชีวิตที่ดี กรมการแพทย์ ประกอบด้วยหน่วยงานในสังกัด 43 หน่วยงาน ทั้งในส่วนกลางและภูมิภาค ภารกิจสำคัญประการหนึ่ง คือ การถ่ายทอดองค์ความรู้ เทคโนโลยีทางการแพทย์ และการแพทย์เฉพาะทางแก่สถานบริการสุขภาพ รวมทั้งการเพิ่มพูนความรู้และทักษะการปฏิบัติงานด้านการบำบัดรักษาและฟื้นฟูสมรรถภาพทางการแพทย์ และอื่นๆ ที่เกี่ยวข้องกับบุคลากรทางด้านสุขภาพทั้งภาครัฐและภาคเอกชน ให้มีการผลิตบุคลากรด้านสุขภาพที่เชี่ยวชาญ ทั้งแพทย์ พยาบาล สหสาขาให้เพียงพอต่อความขาดแคลนและความต้องการของประเทศ ซึ่งเป็นหนึ่งในกลยุทธ์ที่จะบรรลุเป้าหมายของการเป็นศูนย์กลางการพัฒนาบุคลากรทางการแพทย์ที่มีความเชี่ยวชาญเฉพาะทาง (Health Care Personal Excellence) สอดคล้องกับสภาพปัญหาสาธารณสุขของประเทศ จะส่งผลต่อเนื่องให้ประชาชนได้รับบริการทางการแพทย์ที่มีคุณภาพและมาตรฐานวิชาชีพอย่างเสมอภาคทั่วถึงและเท่าเทียม

กรมการแพทย์มีแนวทางสร้างความเข้มแข็งระบบสุขภาพด้านการแพทย์เฉพาะทาง บูรณาการการทำงานกับภาคส่วนต่างๆ ในการทำงานร่วมกันอย่างเป็นระบบ โดยกรมการแพทย์มีการฝึกอบรมแพทย์ประจำบ้าน แพทย์ประจำบ้านต่อยอด มายาวนานถึง 55 ปี มีสถาบันฝึกอบรมในสังกัดกรมการแพทย์ทั้งในส่วนกลางและภูมิภาค รวม 31 แห่ง มีหลักสูตรการเรียนการสอนแพทย์เฉพาะทาง จำนวน 62 หลักสูตร เปิดฝึกอบรมตั้งแต่ปี 2513 - ปัจจุบัน โดยมีผู้จบการฝึกอบรม จำนวน 5,543 คน เฉลี่ยปีละ 290 คน สาขาที่มีผู้สำเร็จการศึกษามากที่สุด 5 อันดับแรก 10 ปีที่ผ่านมา ได้แก่ สาขากุมารเวชศาสตร์ สาขาอายุรศาสตร์ สาขาสูติศาสตร์-นรีเวชวิทยา สาขาศัลยศาสตร์ สาขาเวชศาสตร์ฉุกเฉิน และยังมีการจัดอบรมหลักสูตรการพยาบาลเฉพาะทาง จำนวน 54 หลักสูตร เฉลี่ยปีละ 1,432 คน นอกจากนี้ยังมีการฝึกอบรมในสาขาวิชาชีพต่างๆ ที่เป็นไปตามมาตรฐานและคุณภาพที่สภาวิชาชีพหรือสมาคมวิชาชีพกำหนด อาทิ ผู้ช่วยทันตแพทย์ ผู้ช่วยกายอุปกรณ์กายภาพบำบัดเพื่อการฟื้นฟู เป็นต้น

สำหรับแผนการดำเนินงานในอนาคต กรมการแพทย์จะมีการจัดตั้ง DMS Institute (Department of Medical Services Institute) สถาบันกรมการแพทย์ เป็นศูนย์กลางการฝึกอบรมพัฒนาถ่ายทอดองค์ความรู้ทางการแพทย์แก่บุคลากรทางการแพทย์หลากหลายสาขาวิชา โดยมีกองวิชาการแพทย์เป็นหน่วยงานกลางที่ทำหน้าที่ในการจัดการ วางแผนงานและประสานงานกับสถาบันฝึกอบรม กำหนดนโยบายการฝึกอบรมของกรมการแพทย์ให้เป็นไปในทิศทางเดียวกันและมีคุณภาพ มาตรฐานตามวิชาชีพ รวมถึงการสนับสนุนและส่งเสริมให้มีการขยายและพัฒนาศักยภาพของสถาบันฝึกอบรมให้มีความเข้มแข็งดำเนินงานได้อย่างมีประสิทธิภาพบรรลุผลตามภารกิจของกรมการแพทย์ เพื่อยกระดับภารกิจให้สามารถผลิตแพทย์และบุคลากรด้านสุขภาพที่เชี่ยวชาญและเพียงพอต่อความต้องการของประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#DMSInstitute #กรมการแพทย์ -ขอขอบคุณ- 8 มีนาคม 2568